**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351,** fax: **2674022211,** web site: [**www.eakp.gr**](http://www.eakp.gr)**,** email: [**info@eakp.gr**](mailto:info@eakp.gr)

**Αθήνα 14 Οκτωβρίου 2019**

**Προς: Κο Υπουργό Προστασίας του Πολίτη**

**Χρυσοχοΐδη Μιχαήλ**

**Κοιν.: Κο Γενικό Γραμματέα Πολιτικής Προστασίας**

**Χαρδαλιά Νικόλαο.**

**Κο Αρχηγό Πυροσβεστικού Σώματος**

**Ματθαιόπουλο Βασίλειο.**

**Πολιτικοί Φορείς - Α.Δ.Ε.Δ.Υ. - Π.Ο.Ε.Υ.Π.Σ.**

**Εργαζόμενοι Π.Σ. – M.M.E.**

**Θέμα: « Ασφαλείς Συνθήκες εργασίας και χορήγηση όλων των απαραίτητων Μέσων**

**Ατομικής Προστασίας για όλους τους εργαζόμενους του Πυροσβεστικού Σώματος »**

**Κύριε Υπουργέ,**

Τον Σεπτέμβριο του **2001** ως αποτέλεσμα του αγώνα των εργαζομένων του Πυροσβεστικού Σώματος που κλιμακώθηκε στα προπύλαια των Αθηνών, είχε ανοίξει ο κύκλος για την υγιεινή και ασφάλεια με την υπ. αριθ. πρωτ. **77- 4/9/2011** έγγραφη δέσμευσή σας ως υπουργού δημόσιας τάξης για την επέκταση των διατάξεων του Νόμου **1568/1985 και για τους πυροσβέστες**. Η δέσμευση σας ως προς το νομοθετικό σκέλος υλοποιήθηκε τον Μάιο του **2003** με την παρ. **4** του άρθρου **9** του Νόμου **3144/2003**.

Το **2003** επίσης είχαν κλιμακωθεί οι αγώνες γενικότερα των ενστόλων των Σωμάτων Ασφάλειας για το Βαρύ Ανθυγιεινό και Επικίνδυνο χωρίς όμως να γίνει κανένα ουσιαστικό βήμα προς την κατεύθυνση αυτή, εκτός μίας επιδοματικής πολιτικής που επιλέχτηκε ως αντιστάθμισμα και για τον κατευνασμό των διεκδικήσεων των ενστόλων, κατάσταση που διατηρείται μέχρι και τις μέρες μας, με ευθύνη φυσικά και των συνδικαλιστικών μας ηγεσιών.

Από τότε όμως Κύριε Υπουργέ, έχουν περάσει δεκαέξι ολόκληρα χρόνια αλλά ο κύκλος για την υγιεινή και την ασφάλεια των πυροσβεστών καθώς και η ένταξη τους στα Β.Α.Ε. δεν έκλεισε, παρ ότι από το 1998 λόγω της εντατικοποίησης που επιβλήθηκε στους πυροσβέστες συνέπεια μεταφοράς της δασοπυρόσβεσης, άνοιξε ένας μακάβριος κατάλογος με τριάντα οκτώ **(** **38 )** νεκρούς συναδέλφους μας, με δεκάδες σακατεμένους εν ώρα υπηρεσίας και με δεκάδες αιφνίδιους θανάτους εν ενεργεία και αποστράτων εκτός υπηρεσίας, αλλά που είναι απόρροια της έλλειψης του πλαισίου για την προστασία της υγείας και της σωματικής μας ακεραιότητας.

Και όλα αυτά γιατί μέχρι και τις μέρες μας, δεν έχουν θεσπιστεί ούτε τα σχετικά Π.Δ. για την πρόβλεψη και αποφυγή των επαγγελματικών κινδύνων κατά την διάρκεια του επιχειρησιακού σκέλους, αλλά ούτε έγινε πράξη η προφορική αναγνώριση από όλες τις κυβερνήσεις των επαγγελματικών παραμέτρων που επιβάλουν την ένταξη μας στα Β.Α.Ε.

Ως απόρροια αυτής της κατάστασης ένα από τα πολλά προβλήματα που ταλανίζει τους εργαζόμενους στο Π.Σ. και έχει άμεσες συνέπειες στην υγεία και την σωματική τους ακεραιότητα, είναι οι ελλείψεις **Μ**έσων **Α**τομικής **Π**ροστασίας ( **Μ.Α.Π.** ).

Αν και το συγκεκριμένο σοβαρό ζήτημα είναι καταγεγραμμένο από την ελληνική πολιτεία, εντούτοις παραμένει άλυτο και διογκώνεται σε τέτοιο σημείο μάλιστα που τείνει να γίνει και αυτό διαχρονικό, με ότι αυτό συνεπάγεται για την υγεία και την ασφάλεια των πυροσβεστών αλλά και την παροχή υπηρεσιών για την προστασία και την διαφύλαξη της περιουσίας του λαού και της χώρας.

Πιστεύουμε ότι αιτία της έντασης και αυτού του προβλήματος, όπως και συνολικά όλων των προβλημάτων που αφορούν την λειτουργία του Π.Σ., είναι η συνεχιζόμενη υποχρηματοδότηση του όπου από το 2010 έως σήμερα αφαιρέθηκαν από τον προϋπολογισμό του σώματος **1.150.000.000** € περίπου.

Συνέπεια των παραπάνω είναι η λειτουργία του Π.Σ. κάθε χρόνο να επαφίεται σε μεγάλο βαθμό στις χορηγίες και στις δωρεές ιδιωτών, με την ενεργή συμμετοχή Διοικητών Πυροσβεστικών Υπηρεσιών και Περιφερειαρχών!

**Κύριε Υπουργέ,**

Παρά τις αλλεπάλληλες διαβεβαιώσεις, μέχρι και σήμερα εξακολουθούν να υπάρχουν πυροσβέστες με ελλείψεις σε **Μ.Α.Π.** Αρκετοί είναι και οι πυροσβέστες των οποίων τα **Μ.Α.Π.** χρειάζονται αντικατάσταση λόγω φθορών από τα συμβάντα ή παρέλευσης αρκετών ετών από την χορήγησή τους. Εξ αιτίας αυτής της κατάστασης πολλοί συνάδελφοι μας, υποχρεώνονται προκειμένου να εξασφαλίσουν ένα μίνιμουμ ασφάλειας στα συμβάντα, να προμηθεύονται με δικά τους έξοδα Μ.Α.Π. από την ελεύθερη αγορά με ότι σημαίνει αυτό για την καταλληλότητα τους, αλλά και για τον ήδη επιβαρυμένο οικογενειακό τους προϋπολογισμό.

**Οι ελλείψεις καταγράφονται ως εξής:**

* + - * **Ε**ποχικοί **Π**υροσβέστες: Στους εποχικούς πυροσβέστες που προσλήφθηκαν φέτος το καλοκαίρι χορηγήθηκαν μία (**1**) φόρμα εργασίας, ένα (**1**) ζευγάρι γάντια, ένα (**1**) ζευγάρι στρατιωτικά άρβυλα που δεν πληρούν τις προδιαγραφές για τα δασικά συμβάντα, ένα μπλουζάκι κοντομάνικο και ένα κράνος οικοδομικού τύπου το οποίο δεν ενδείκνυται για την προστασία από δασικές πυρκαγιές!! Δεν χορηγήθηκε κάποιο ενδεδειγμένο είδος για την προστασία της αναπνοής από τους καπνούς!!
* **Π**υροσβέστες **Π**ενταετούς **Υ**ποχρέωσης:

1. Στους νεοπροσλαμβανόμενους (**06/2019**) Π.Π.Υ. προερχόμενοι από επιλαχόντες εποχικούς έχει χορηγηθεί μόνο μία φόρμα εργασίας!! Δεν έχουν χορηγηθεί, επενδύτης άνω και κάτω, κράνος αστικών πυρκαγιών, γάντια, άρβυλα δασικού τύπου, πελεκίδιο και ζώνη διάσωσης καθώς επίσης δεν έχουν χορηγηθεί σε όλους μπότες για αστικά συμβάντα.
2. Στους παλιότερους Π.Π.Υ. έχουν να χορηγηθούν από το **2012** μπότες για αστικά συμβάντα. Δεν έχει χορηγηθεί κράνος για αστικές πυρκαγιές στους οδηγούς Π.Π.Υ. Επίσης δεν έχει χορηγηθεί σε όλους ζώνη και πελεκίδιο.

* **Μ**όνιμοι **Π**υροσβέστες:

1. Στους πυροσβέστες που μονιμοποιήθηκαν προερχόμενοι από πενταετούς υποχρέωσης, από το **2012** έχουν να χορηγηθούν μπότες για αστικά συμβάντα ενώ με την χορηγία αστικού κράνους στους οδηγούς της κατηγορίας αυτής, δεν χορηγήθηκε μαζί και ο προβλεπόμενος φακός. Επίσης δεν έχει χορηγηθεί σε όλους πελεκίδιο και ζώνη διάσωσης.
2. Στους πυροσβέστες της **86**ης εκπαιδευτικής σειράς οι οποίοι αποφοίτησαν στις **15-7-2019** δεν έχει χορηγηθεί επενδύτης άνω και κάτω, μπότες αστικών συμβάντων. Επίσης έχουν χορηγηθεί στρατιωτικά άρβυλα τα οποία δεν πληρούν τις προδιαγραφές για δασικά ή αστικά συμβάντα! Δεν χορηγήθηκε κάποιο είδος για την προστασία της αναπνοής από τους καπνούς!!
3. Στους μόνιμους πυροσβέστες παλαιότερων σειρών δεν έχει αντικατασταθεί το κράνος για τα αστικά συμβάντα που σε αρκετούς ξεπερνούν και τα **20** χρόνια!! Επίσης σε αρκετούς δεν έχει αντικατασταθεί το κράνος για τα δασικά συμβάντα από το **2008** που χορηγήθηκαν για πρώτη και τελευταία φορά! Άρβυλα για δασικά συμβάντα έχει να χορηγήσει η υπηρεσία στους περισσότερους από το **2008**.

Οι προαναφερόμενες ελλείψεις σε Μ.Α.Π. βάζουν εμπόδια στην απρόσκοπτη εργασία των εργαζομένων στο Π.Σ., θέτοντας παράλληλα σε μεγάλο κίνδυνο την υγεία και την ασφάλεια τους!

**Κύριε Υπουργέ,**

Η Ενωτική Αγωνιστική Κίνηση Πυροσβεστών ζήτα την άμεση παρέμβασή σας ώστε:

* Να χορηγηθούν άμεσα σε όλους εργαζόμενους στο Πυροσβεστικό Σώμα τα κατάλληλα Μ.Α.Π. σύμφωνα με τις πραγματικές ελλείψεις.
* Να αυξηθεί ο προϋπολογισμός για το Π.Σ. ώστε να καλύπτει όλες τις ανάγκες για την λειτουργία του, χωρίς να στηρίζεται σε χορηγίες και δωρεές.
* Να ενταχθεί το επάγγελμα μας στα Βαρέα Ανθυγιεινά και Επικίνδυνα επαγγέλματα.
* Να θεσπιστεί το σχετικό Π.Δ. για την εφαρμογή της υγιεινής και ασφάλειας για το επιχειρησιακό σκέλος.

**Κύριε Υπουργέ**, στην πολιτική βούληση της κυβέρνησής σας έγκειται, αν η εκφρασμένη αναγνώριση της προσφοράς μας στην πυροπροστασία της χώρας και των δυσκολιών που αντιμετωπίζουμε κατά την εκτέλεση των καθηκόντων μας, θα σηματοδοτήσει το κλείσιμο του κύκλου που παραμένει εδώ και 16 χρόνια ανεκπλήρωτο χρέος της πολιτείας απέναντι μας.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**